Tizenegyedik alkalommal nyerte el a régió legjobb repülőtere címet a Liszt Ferenc Nemzetközi Repülőtér

A magyar főváros légikikötője ismét elnyerte a Skytrax „Kelet-Európa legjobb repülőtere” címét a World Airport Awards díjátadón. Az idei már zsinórban a tizenegyedik alkalom, amikor a Budapest Airport az utasok visszajelzése alapján kiérdemelte a rangos elismerést. A Skytrax-díj a World Airport Survey kérdőíveken alapul, amelyeket a héthónapos felmérési időszak alatt több mint 100 különböző nemzetiségű légiutas tölt ki, egy a repülőtér-üzemeltetőtől független szervezeten keresztül.

Április 17-én Frankfurtban, a Passenger Terminal EXPO keretében rendezték a World Airport Awards díjátadót, amelyen idén is – immár a tizenegyedik egymást követő alkalommal - a Budapest Airport vehette át a régió legjobb repülőterének járó Skytrax-díjat. A díj a független kutatási szervezet által készített kérdőív eredményein alapul, amelynek keretében hét hónap alatt több mint 100 különböző nemzetiségű utas értékeli az utazási élményt és a különböző repülőtéri szolgáltatásokat, az érkezéstől az utasfelvételen és a biztonsági ellenőrzésen át, egészen a beszállító kapuknál történő indulásig.

Az elmúlt négy év kihívásai - a világjárvány, a nemzetközi konfliktusok és a nehéz gazdasági helyzet - ellenére 2023 a repülőtér legsikeresebb éve volt, köszönhetően a menedzsment és a tulajdonosok tapasztalatának, gyors és rugalmas döntéseinek. Az utasforgalom év végére meghaladta a 14,7 millió főt, a légiáru mennyisége pedig átlépte a 200 000 tonnás álomhatárt. A légikikötőt a repülőtéri közösség munkájának köszönhetően 2022-re vonatkozóan Európa legjobbjává választották, továbbá fejlődését a szakma is elismerte, besorolásának négycsillagosra emelésével. A Budapest Airport 2023-ban is egész évben azon dolgozott, hogy ezt a kiemelkedő minőséget megtartsa és emelje; az utasok olyan új fejlesztésekkel találkozhattak, mint az önkiszolgáló poggyászfeladó rendszer bővítése, hangszigetelt fülkék kihelyezése a terminálokon és a 2B Terminálon megnyílt új kilátó- és dohányzóterasz. A családbarát szolgáltatások új játszóterekkel egészültek ki, a legújabb gyermekjátszó pedig most épül a B oldali utasmólón. Tavaly óta a biztonsági ellenőrzést a már a számos felületen, köztük a Budapest Airport honlapján is elérhető várakozás-kijelző rendszer teszi még gördülékenyebbé, 520 négyzetméterrel és két új poggyászszalaggal bővült a T2A poggyászkiadó kapacitása, 16 millió euró értékben újult meg több gurulóút, illetve a forgalmi előtér aszfalt- és betonburkolata, megnyílt az 586 parkolóhelyet és a turistabuszok számára 8 férőhelyet biztosító Terminál Parkoló és megkezdődött a második repülőtéri szálloda építése is.

Edward Plaisted, a Skytrax vezérigazgatója elmondta: „A Budapest Airport a World Airport Awards program legsikeresebb repülőterei közé tartozik, és ismételten elnyerte a Kelet-Európa legjobb repülőtere címet. A folyamatos eredmények a repülőtéri személyzet és a vezetőség mindennapi kemény munkáját igazolják, és a repülőtér joggal örülhet, hogy kiválóságát az ügyfelek ismételten elismerték.”

„A Budapest Airport a repülőtéri közösség minden tagjának köszönettel tartozik az elkötelezett munkáért, amely lehetővé tette, hogy a légikikötő a folyamatos fejlődés és a minőségi szolgáltatások révén tizenegyedik alkalommal is kiérdemelje a régió legjobb repülőtere díjat” – mondta Kam Jandu, a Budapest Airport vezérigazgatója. Hozzátette: „Én ebben a díjban a közösségünk összetartását és kitartását látom, amely évek óta jellemző a mindennapjainkra. Egy csapat vagyunk, egy irányba húzunk, és ez a folyamatos munka minden évben eredményeket hoz, amelyeket az utasok is egyértelműen nagyra értékelnek.”

Sajtókapcsolat:

* kommunikacio@bud.hu

Eredeti tartalom: Budapest Airport

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/12992/tizenegyedik-alkalommal-nyerte-el-a-regio-legjobb-repulotere-cimet-a-liszt-ferenc-nemzetkozi-repuloter/